《和蔡待制放蝉一首》
宋代·程俱

放歌北亭渔，千古有生气。当时及物心，岂在坳堂内。

如公有远度，寄此枝上嘒。定知肤寸云，四海不难至。

应怜风露腹，不受尘土蔽。宁嫌壤中丸，聊复一引臂。

初如飞鸟扬，下逐游鳞戏。终然跐清波，振翼出荷芰。

斯须曳馀响，决起望阴邃。临风赠良规，毋以利昏智。

禽鱼逐甘香，鼎俎芼姜桂。请观垂天鹏，纤缴安可冀。

作者简介：程俱（1078—1144）北宋官员、诗人。字致道，号北山，衢州开化（今属浙江）人。以外祖邓润甫恩荫入仕。宣和三年赐上舍出身。历官吴江主簿、太常少卿、秀州知府、中书舍人侍讲、提举江州太平观、徽猷阁待制。诗多五言古诗，风格清劲古淡，有《北山小集》。